ફ્રેન્ચ અભિયંતાઓ તેને ઈરી દ કૅટ (બિલાડીનું સરોવર) કહે છે, કારણ કે ઈરોક્વોઈસ નામની એક ઈન્ડિયન જાતિ ‘ઈરીહોનોન્સ’ (જૂનું નામ) સરોવર નજીક રહેતી હતી. ઈન્ડિયન જાતિના આ શબ્દ (નામ)નો અર્થ દીપડો (Panther) એવો થાય છે. ઈરીહોનોન્સ પરથી આ સરોવરનું નામ ‘ઈરી’ ઊતરી આવેલું હોવાનું જણાય છે. ઈરી સરોવર તેનાથી ઉત્તરે આવેલા હ્યુરોન અને ઈશાનમાં આવેલા ઑન્ટેરિયો સરોવરની વચ્ચે આવેલું છે. તે ઑન્ટેરિયો સરોવર સાથે વેલૅન્ડ નહેરથી તથા સેન્ટ લૉરેન્સ નદી સાથે સંકળાયેલું છે. હ્યુરોન સરોવરનાં પાણી સેન્ટ ક્લૅર નદી મારફતે ઈરી સરોવરને આવી મળે છે. ડેટ્રોઈટ નદી તેમજ સેન્ટ ક્લૅર નદી સાથે પણ તે જોડાયેલું છે. તેનાં પાણી નાયગરા નદી મારફતે ઑન્ટેરિયો સરોવરમાં ઠલવાય છે. ઑન્ટેરિયો સરોવર ઈરી સરોવરથી 99 મીટર જેટલી નીચી સપાટીએ આવેલું છે. બફેલો, ન્યુયોર્ક અને ન્યુયોર્ક રાજ્યમાંથી પસાર થતી બાર્જ નહેરરચનાથી ઈરી સરોવર હડસન નદી સાથે અને આગળ જતાં એટલાન્ટિક મહાસાગર સાથે સંકળાયેલું રહે છે.